Öll fjölskyldan tekur ástfóstri við þennan stað frá fyrsta degi . Aðdráttarafl bæjarins er einstakt og sólríkt andrúmsloft sem heillar þá sem vilja eiga friðsæla daga . Hér er auðvelt að njóta lífsins – Góð kaffihús , girnilegur matur , líflegar krár , verslanir og alltaf nóg við að vera . Ströndin í Albír er samblanda af sandi og steinvölum og hentar vel til sól - og sjóbaða . Fyrir þá atorkusömu er kjörið að ganga , skokka eða jafnvel renna sér á línuskautum á göngustígnum sem liggur meðfram ströndinni að hinu fallega þorpi Altea sem teygir sig frá sjónum og upp í hlíðarnar fyrir ofan . Albír er á Costa Blanca ströndinni , í 50 km fjarlægð frá Alicante og skammt frá Benidorm . Rétt ofan við Albir er glæsilegi fjölskyldu - og skemmtigarðurinn Terra Mitica . Í garðinum er fjöldi leiktækja og glæsilegra veitingastaða . Hápunkturinn fyrir þá hugrökku er svo stórkostlegasti rússíbani Spánar . Aqualandia er fallegur og tilkomumikill vatnsskemmtigarður fyrir alla fjölskylduna og Mundomar er sædýragarður með höfrunga - og sæljónasýningum . Altea er fallegur listamannabær í héraði Alicante og tilheyrir það Costa Blanca svæðinu . Í Altea er fjöldi góðra veitingastaða , skemmtilegir barir og kaffihús , en allt á þetta sinn þátt í að gera andrúmsloftið líflegt og skemmtilegt .